**36. PREDSÁDKA**

**Predsádka** je to dvojlist pevného papiera, pripevnený na vonkajšie zložky bloku. Slúži na ich ochranu a podlepením spája knižný blok s doskou. Predsádku zhotovujeme v niekoľkých druhoch. Spôsob ich prevedenia závisí od jednoduchosti alebo náročnosti väzby.

**Jednoduchá lomená predsádka** je zložený predsádkový papier nalepený na vonkajšej strane prvej a poslednej zložky. V priemyselnej sériovej výrobe sa lepí na špeciálnych strojoch v šírke 3mm a v odsadení 1mm od lomu zložky, používajú sa syntetické lepidlá. V zákazkovej výrobe sa lepí ručne škrobom pri knihách s menej náročnou väzbou. Papier na predsádku musí byť pevný v lome, prirezaný po vlákne na výšku knihy. Plošnú hmotnosť máva 110-120g/mštvorcový, aj viac, podľa veľkosti a hmotnosti knihy.

**Obtáčaná predsádka**

**Je to dvojlist** predsádkového papiera, pripevneného na vnútornej strane zložky obtočením v šírke 3mm. Obtočené predsádky používame pri väzbe hudobnín a menej náročných obchodných kníh.

**Predsádka vystužená**

Je dvojlist predsádkového papiera, nalepeného na vonkajšiu stranu prvej a poslednej zložky v šírke 3mm a odsadeného od ich lomu. Chrbát predsádky a zložky sú polepené pásikom tenkého plátna, vystužená predsádka je pevnejšia v drážke. Pre tieto vlastnosti sa používa pri knižných väzbách väčšieho formátu a rozsahu, pri väzbách obchodných kníh, pri väzbách zákazkových a väzbách kožených s rovným chrbtom.

**Predsádka s viditeľným plátenným pásikom**

**Je zložená z dvoch predsádkových listov**, ktoré sú na chrbte zložky spojené plátenným pásikom. Je pripevnená na vonkajších stranách prvej a poslednej zložky obtočením v šírke 3mm. Jej zlepenie a pripevnenie sa robí postupne, s prestávkami potrebnými na zaschnutie. Predsádka má papierové krídelká, na ktoré sa pripevňuje lepenkový prierez dosiek. Predsádka s viditeľným plátenným pásikom je pevná a vkusná. Pre túto vlastnosť sa dáva na väzby nasadzované, knižničné a väzby kožené, spracúvané nemeckým spôsobom.

**Predsádka prešívaná s viditeľným plátenným pásikom**

**Sa skladá z dvoch predsádkových dielov** spojených na chrbte plátenným pásikom a tvorí samostatný dvojlist pri vonkajšej strane prvej a poslednej zložky. Zlepuje sa postupne s potrebnými prestávkami na zaschnutie. K druhej zložke sa pripevňuje samostatným plátenným pásikom. Táto predsádka je najpevnejšia, a preto sa dáva na väzbu obchodných kníh, na väzbu nasadzovanú a vystuženú s pružným chrbtom.

**Predsádka**

Musí sa rezať na určený formát tak, aby po zložení na jeden lom bol smer vlákna papiera súbežný s chrbtom knižnej zložky. Na zhotovenie predsádky je najvhodnejší bezdrevný ofsetový biely papier, ktorý sa do knihární dodáva väčšinou vo formátoch 70x100, 84x108 a 86x122.

**37. OBÁLKA KNIHY**

**Obálka knihy** je ochranný obal z tvrdého papiera alebo kartónu potlačeného a prilepeného na chrbát knižného bloku. Obálka sa používa pri spracovaní mäkkých väzieb, ktoré sa všeobecne nazývajú brožúry.

**Obálka** sa najprv ryhuje v miestach otvárania a podľa vyznačenia ryhy sa maže lepidlom. Náročnejšie bloky sa upravujú tak, že sa na ich povrch dáva **kartónová obálka** ryhovaná v miestach perforácie a súčasne sa k bloku prišije. Chrbát bloku je olemovaný papierom alebo plátenným pásikom.

**Bloky**, ktoré sa zasúvajú do hotových dosiek, majú obálku rovnakej alebo podobnej farby ako dosky, podložka sa nožnicami kónicky zostrihne, aby sa dala dobre zastrčiť. Bloky , v ktorých sa opakuje jeden pevný list a jeden alebo viac perforovaných, sa spracúvajú tak, že sa najprv perforujú celé hárky tak, ako majú za sebou nasledovať. Potom sa jednotlivé listy znesú, zostohujú a odpočítajú na žiadaný počet. Jednotlivé odpočítané časti blokov sa podložia podložkou z kartónu alebo tenkej lepenky a nálože sa urovnajú k rezaciemu stroju, kde ich prerežeme na jednotlivé bloky.

**Nálože bloku** narovnáme do stohov na lepenkové alebo drevené podložky, zaťažíme a chrbát zaglejíme. Po zaschnutí oddelíme jednotlivé bloky od seba a na drôtovej zošívačke zošijeme. Na zošitý blok dáme **obálku**, ktorá súčasne chráni usporiadanie listov a pokrýva drôtené skobky a chrbát.

**Ryhovanie obálky** musí byť prispôsobené tak, aby po odkrytí bloku nebola zakrytá a zalepená perforácia. Konečne nasleduje orezanie po troch stranách. Tlačené bloky sa pri väčších nákladoch tlačia v niekoľkonásobnej produkcii, to znamená, že na jeden hárok papiera sa vytlačí niekoľko rovnakých textov. Tieto tlačené hárky sa vcelku perforujú, znášajú, odpočítavajú, podkladajú a potom rozrezávajú na veľkosť jednotlivých blokov, ktoré sa zavesujú do ryhovanej obálky.

**Slepá obálka** je nepotlačená papierová alebo kartónová obálka, do ktorej sa zavesuje knižný blok.

**Obálka s okrajom** je papierová alebo kartónová, potlačená, v chrbte obyčajne ryhovaná, presahujúca vonkajšie okraje knižného bloku. Používa sa pri spracovaní mäkkých väzieb- brožúr.

**38. OCHRANNÝ OBAL**

**Hotové zviazané** a prekontrolované knihy sa často ešte opatrujú tzv. prebalom z potlačeného papiera. Ochranný obal( prebal) chráni knižnú väzbu pred pošpinením, poškodením a okrem toho slúži aj na propagáciu.

**Tlačí** sa na pevný papier a často býva **lakovaná** alebo **laminovaná**. Používa sa **kriedový papier** alebo **chromo papier**, na ktorom je farebná tlač výraznejšia. Námetovo alebo výtvarne má prebal tvoriť s knižkou a obsahom vkusný celok. **Predná strana** prebalu je venovaná titulu knihy a autorovi. **Záložky a zadná strana** prebalu sa často využíva k propagácií.



# *IV. ZHOTOVENIE KNIŽNÉHO BLOKU*

**39. PAPIER NA KNIŽNÉ BLOKY**

**K rozhodujúcim** jedincovým materiálom v polygrafickej výrobe patria papiere vyrábané predovšetkým rozvlákňovaním dreva z ihličnatých stromov. Mletím a rafinovaním vzniknutej vlákniny ( zmesi buničiny a drevoviny) , ďalej jej glejením a plnením, prifarbovaním a bielením sa vytvára tzv. papierovina.

**Splsťovaním papieroviny** vo vode v papierenskom stroji vzniká konečný výrobok- **papier**, ktorý sa na polygrafické účely ešte upravuje, aby mal potrebné vlastnosti. Pre papiere používané v polygrafickej výrobe sú okrem materiálového ( vlákninového) zloženia dôležité aj iné vlastnosti, ako je obsah plnív, obsah vody, zaglejenie, belosť a nepriesvitnosť, hladkosť, natieranie, ako aj plošná hmotnosť a smer vlákna.

**Z hľadiska** dokončovania výroby najdôležitejšími vlastnosťami papiera je plošná hmotnosť a smer vlákna papiera.

**Plošnou hmotnosťou** ( nesprávne gramová váha, gramáž) sa označuje hmotnosť 1m2 papiera vyjadrená v gramoch ( **g, m-2**). Podľa toho **papierom** v užšom zmysle slova nazývame výrobky len s plošnou hmotnosťou do 149 g m2.

**Výrobky s**plošnou hmotnosťou 150 až 249g m2 sa nazývajú **kartóny** a výrobky s ešte vyššou plošnou hmotnosťou sú **lepenky**.

**Smer uloženia vláken** v papieri je dôležitý, lebo pri spracúvaní ( vplyvom vlhkosti) sa tento materiál v pozdĺžnom a priečnom smere výroby správa rozdielne. V dokončovanej výrobe je potrebné, aby smer vlákna papiera bol vždy súbežný s chrbtom mäkkej alebo tuhej väzby. Pre dokončenú výrobu sú dôležité niektoré druhy špeciálnych papierov .

